Document ID: 31984D0334

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 26ης Ιουνίου 1984
για την περάτωση της διαδικασίας αντιντάμπινγκ, όσον αφορά τις εισαγωγές ορισμένων πλακιδίων καταγωγής Ισπανίας
(84/334/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2) και ιδίως το άρθρο 9,
μετά από διαβουλεύσεις στο πλαίσιο της Συμβουλευτικής Επιτροπής όπως προβλέπεται από τον ως άνω κανονισμό,
Εκτιμώντας ότι:
Α. Διαδικασία
(1) Τον Αύγουστο του 1983 η Επιτροπή έλαβε καταγγελία που υποβλήθηκε από την Ένωση Παραγωγών Κεραμικών Πλακιδίων της Κοινής Αγοράς εξ ονόματος των παραγωγών κεραμικών πλακιδίων επενδύσεως, η συνολική παραγωγή των οποίων αποτελεί σχεδόν όλη την κοινοτική παραγωγή του προϊόντος αυτού. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και ως προς την υλική ζημία που προέκυψε, τα οποία στοιχεία θεωρήθηκαν επαρκή για να δικαιολογήσουν την κίνηση της διαδικασίας.
Κατά συνέπεια, η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (3), την κίνηση διαδικασίας αντιντάμπινγκ όσον αφορά τις εισαγωγές στην Κοινότητα κεραμικών πλακιδίων επενδύσεως που υπάγονται στη διάκριση αριθ. ex 6908 Β ΙΙ του Κοινού Δασμολογίου και αντιστοιχούν στους κώδικες ΝΙΜΕΧΕ 69.08-85 και 69.08-99, καταγωγής Ισπανίας και άρχισε έρευνα.
(2) Η Επιτροπή ενημέρωσε επίσημα επί του θέματος τους ενδιαφερόμενους εξαγωγείς και εισαγωγείς καθώς και τους αντιπροσώπους της εξάγουσας χώρας και τους καταγγέλλοντες, και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.
Οι περισσότεροι από τους γνωστούς εξαγωγείς, μερικοί εισαγωγείς και παραγωγοί γνωστοποίησαν γραπτώς τις απόψεις τους.
(3) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες με σκοπό την προκαταρκτική διαπίστωση ντάμπινγκ και ζημίας και προέβη σε επιτόπια έρευνα στις εγκαταστάσεις των:
α) Παραγωγοί ΕΟΚ:
Mosa BV, Maastricht, Κάτω Χώρες,
NV Koninklijke Sphinx, Maastricht, Κάτω Χώρες,
Marazzi Ceramiche SPA, Sassuolo, Ιταλία,
Pilkihgton's Tiles Ltd, Manchester, Ηνωμένο Βασίλειο,
H & R Johnson Tiles Ltd, Stoke on Trent, Ηνωμένο Βασίλειο,
Eliki Ceramic Tiles SA, Αθήνα, Ελλάς,
Φιλκεράμ Johnson SA, Θεσσαλονίκη, Ελλάς,
Villeroy & Boch, Mettlach, Γερμανία,
Agrob Wessel Servais, Alfter Witterschlik, Ομοσπονδιακή Δημοκρατία της Γερμανίας.
β) Εξαγωγείς:
Febresa, Lucena Del Cid, Castellon,
Symfa, SA, Onda, Castellon,
Azulejera la Plana SA, Villarreal, Castellon,
Ceramica Azuleu, Juan Domingo, SA, Onda, Castellon.
Η Επιτροπή ζήτησε και έλαβε λεπτομερείς γραπτές παρατηρήσεις εκ μέρους των εξαγωγέων, μερικών εισαγωγέων και μερικών καταγγελλόντων κοινοτικών παραγωγών και επαλήθευσε τις πληροφορίες που περιείχαν οι παρατηρήσεις αυτές, στο βαθμό που έκρινε αναγκαίο. Η έρευνα σχετικά με τους ισπανούς εξαγωγείς κάλυψε περίπου το 65 % των εξαγωγών των προϊόντων αυτών προς την Κοινότητα κατά την εν λόγω περίοδο. Η έρευνα ως προς την ύπαρξη ντάμπινγκ κάλυψε το 1983.
Β. Κανονική άδεια
(4) Στην καταγγελία προβάλλεται ο ισχυρισμός για την ύπαρξη ντάμπινγκ με βάση τη σύγκριση των τιμών εξαγωγής των ισπανών παραγωγών και την κανονική κατασκευασμένη αξία. Η κοινοτική αυτή αξία βασίστηκε στο κόστος των ιταλών παραγωγών που θεωρήθηκε ότι είναι, ιδίως όσον αφορά τις πρώτες ύλες και το κόστος εργασίας, το ίδιο με αυτό της Ισπανίας.
Η έρευνα έδειξε, όμως, ότι όλοι οι ενδιαφερόμενοι ισπανοί παραγωγοί είχαν σημαντικές πωλήσεις του προϊόντος στην εσωτερική αγορά. Οι πωλήσεις αυτές θεωρήθηκαν σε κάθε περίπτωση ότι είναι αρκετά αντιπροσωπευτικές για να αποτελέσουν τη βάση του καθορισμού της κανονικής αξίας.
(5) Η κοινοτική αξία καθορίστηκε, κατά συνέπεια, για όλους, εκτός από δύο από τις ενδιαφερόμενες εξαγωγικές εταιρείες, βάσει των τιμών των εταιρείων αυτών στην εγχώρια αγορά. Για τις υπόλοιπες δύο εξαγωγικές εταιρείες, οι οποίες πωλούσαν τα εν λόγω προϊόντα κατά την περίοδο αναφοράς με ζημία στην εσωτερική αγορά, η κανονική αξία καθορίστηκε αφού υπολογίστηκε η κατασκευασμένη αξία με βάση το συνολικό κόστος υλικών και κατασκευής, συμπεριλαμβανομένων των γενικών εξόδων και αφού προστέθηκε ένα περιθώριο κέρδους 5 %, που θεωρήθηκε ότι είναι εύλογο βάσει των διαθέσιμων πληροφοριών για την απόδοση της ισπανικής βιομηχανικής.
Γ. Τιμή εξαγωγής
(6) Οι τιμές εξαγωγής καθορίστηκαν με βάση τις πράγματι πληρωθείσες τιμές των προϊόντων που έχουν εξαχθεί προς την Κοινότητα.
Δ. Σύγκριση
(7) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη, όπου έκρινε κατάλληλο, τις διαφορές που επιδρούν στη δυνατότητα σύγκρισης των τιμών. Στις δύο περιπτώσεις, όπου οι πωλήσεις στην εγχώρια αγορά έγιναν με ζημία, η σύγκριση έγινε μεταξύ της κανονικής κατασκευασμένης αξίας και των τιμών εξαγωγής τους. Όπου εκτιμήθηκε ότι υπάρχει διαφορά στα υλικά χαρακτηριστικά των προϊόντων, το γεγονός αυτό ελήφθη δεόντως υπόψη. Οι διαφορές αυτές αφορούσαν το μέγεθος, το χρώμα ή το σχέδιο. Ελήφθησαν επίσης υπόψη, όπου κρίθηκε αναγκαίο, οι διαφορές, στις συνθήκες και τους όρους πώλησης και οι επιπτώσεις των σωρευτικών έμμεσων φόρων.
Όλες οι συγκρίσεις έγιναν στο στάδιο εκ του εργοστασίου.
Ε. Περιθώρια
(8) Η ανωτέρω εξέταση των γεγονότων αποδεικνύει την ύπαρξη ντάμπινγκ όσον αφορά τους 4 ισπανούς εξαγωγείς, όπου το περιθώριο ντάμπινγκ είναι ίσο προς το ποσό με το οποίο η κανονική αξία, όπως έχει καθοριστεί, υπερβαίνει την τιμή εξαγωγής προς την Κοινότητα.
Τα περιθώρια αυτά ποικίλλουν ανάλογα με τον εξαγωγέα, την αγορά εισαγωγής και τον τύπο του προϊόντος. Το μέσο σταθμισμένο περιθώριο για καθέναν από τους εξαγωγείς είναι, παρ' όλα αυτά, κατώτερο του 0,5 % και, συνεπώς, θεωρείται ότι είναι αμελητέο.
Για τους υπόλοιπους ισπανούς εξαγωγείς η έρευνα απέδειξε ότι οι τιμές εξαγωγής προς την Κοινότητα δεν θα είναι μικρότερες από την κανονική αξία.
ΣΤ. Περάτωση
(9) Υπό αυτές τις συνθήκες η διαδικασία σχετικά με τις εισαγωγές κεραμικών πλακιδίων επενδύσεως, καταγωγής Ισπανίας, θα πρέπει να περατωθεί,
ΑΠΟΦΑΣΙΖΕΙ:
Άρθρο μόνο
Η διαδικασία αντιντάμπινγκ όσον αφορά τα κεραμικά πλακίδια επενδύσεως, καταγωγής Ισπανίας, περατώνεται.
Βρυξέλλες, 26 Ιουνίου 1984.

Labels: 1
4
18